Matoa nduwéni jeneng latin Pometia pinnata. Matoa iku woh-wohan asli Papua. Matoa nduwéni rasa kang mirib kaya woh rambutan utawa woh klengkeng. Wit matoa urip dhuwur lan kayuné bisa kanggo mébel utawa kusén-kusén omah. Matoa kalebu tuwuhan kang wohé musiman. Matoa ngawoh ing sasi September nganti Oktober nalikane mangsa katiga. Matoa thukul ing kabèh wewengkon kepulauan Cendrawasih.

Woh 
Matoa nduwéni woh kang dhapuré bunder lonjong, ukuran wohé kira-kira méh padha karo endhog utawa woh jambe. Woh matoa dawané 1,5-5 cm lan dhiameteré 1-3 cm. Woh Matoa duwé kulit lunyu wernané coklat semu ireng nalika mateng. Matoa kang isih enom lan mentah wernané kuning semu ijo. Matoa ana uga kang wernané ijo semu kuning. Matoa nduwéni kulit ari kang rupané putih bening. Kulit ari némplék ing daging woh matoa.

Ing Papua Nugini, woh matoa diarani Taun. Ing tlatah-tlatah liyané ana kang ngarani ganggo, jagir, jampania, kasai, kase, kungkil, lamusi, lanteneng, lengsar, mutoa, pakam, sapen, tawan, tawang lan wusel.

Habitat 
Saliyané urip ing Papua, matoa uga bisa urip ing Maluku, Sulawesi, Kalimantan, lan Jawa. Matoa bisa urip ing panggonan kang dhuwuré 1.400 mèter ing sandhuwuré sagara. Saliyané ing Indonésia, matoa uga urip ing Malaysia, Papua Nugini kang dunungé ing wétan Papua, lan ing tlatah tropis ing Australia.
Matoa urip alasan ing alas-alas. Matoa iki sakjinis karo tuwuhan kulawarga rambutan-rambutanan utawa Sapindaceae. Déné jinisé ing basa latin diarani pometia pinnata.

Uga delengen 
 Rambutan
 Lengkeng
 Lici
 Kapulasan

Cathetan suku 

Sapindaceae
Woh-wohan